สกู๊ป : รัฐส่งเสริม e-Payment ในยุคไทยแลนด์ 4.0
การส่งเสริมภาครัฐให้คนหันมาใช้ระบบพร้อมเพย์ ถือเป็นอีกหนึ่งในนโยบายสำคัญอย่างไทยแลนด์ 4.0 ให้คนในสังคมเกิดความคุ้นเคยกับการใช้เทคโนโลยีให้เป็นประโยชน์มากขึ้น ซึ่งที่ผ่านมาพบว่าคนหันมาใช้บริการอย่างต่อเนื่อง จนปัจจุบันมียอดผู้ใช้ในขณะนี้แล้วมากกว่า 29 ล้านคน 

การพลิกโฉมหน้าให้ประเทศกลายเป็นผู้นำด้านเทคโนโลยี ภายใต้นโยบายไทยแลนด์ 4.0 มุ่งเน้นการใช้ความรู้ด้านวิทยาศาสตร์และเทคโนโลยีต่าง ๆ มาร่วมประยุกต์ให้ประเทศขับเคลื่อนไปข้างหน้า คืออีกหนึ่งนโยบายหลักสำคัญที่ พลเอก ประยุทธ์ จันทร์โอชา ให้ความสำคัญ หวังพัฒนาขีดความสามารถมาช่วยกระตุ้นเศรษฐกิจ พร้อมให้คนไทยปรับเปลี่ยนพฤตกรรม หันมาใช้เทคโนโลยีให้เป็นประโยชน์มากขึ้น และหนึ่งในนโยบายการส่งเสริมที่ให้คนหันมาใช้ระบบ e-Payment แทนการใช้เงินสดในการทำธุรกรรม
 
โดยระบบ e-Payment ถูกออกแบบมา ให้เป็นตัวช่วยส่งเสริมการชำระเงินทางอิเล็กทรอนิกส์ ซึ่งได้เปิดตัวบริการ พร้อมเพย์ โดยสามารถใช้ได้แบบผ่านเครื่อง เอทีเอ็ม แอพพลิเคชั่นบนมือถือ และช่องทางอินเตอร์เน็ทแบงกิ้ง ที่ผ่านมามีตอบรับค่อนข้างดี และมีประชาชนหันมาใช้ระพร้อมเพย์ที่เพิ่มขึ้นอย่างต่อเนื่อง เหตุผลเป็นเพราะมีค่าใช้จ่ายในการทำธุรกรรมที่ถูกและไม่มีค่าใช้จ่าย
 
ปัจจุบันมีคนนำบัตรประชาชนมาลงทะเบียนแล้วมากกว่า 29 ล้านคน ผ่านระบบโอนเงินแล้ว 11 ล้านครั้ง รวมเป็นเงินสูงถึง 6.9 หมื่นล้านบาท ซึ่งส่วนหนึ่งก็เป็นเพราะรัฐบาลได้ส่งเสริมเรื่องการโอนเงินสวัสดิการของรัฐไปให้กับประชาชนด้วย เพื่อส่งเสริมให้ประชาชนได้มีความคุ้นเคยกับเทคโนโลยีอีกทาง
 
 ในอนาคตรัฐบาลพยายามที่จะส่งเสริมระบบพร้อมเพย์ให้บัตรเดบิตอีกทางหนึ่ง เพื่อให้เกิดความแพร่หลาย  จึงเป็นที่มาของการให้รางวัลกับร้านค้าที่ติดตั้งเครื่องรับบัตร ที่ร่วม โครงการ National e-Payment ซึ่งมูลค่ามากถึง 1 ล้านบาท หากร้านค้าสนใจสามารถติดต่อขอติดตั้งเครื่องรับบัตรจากธนาคารได้ทันที  นอกจากจะทำธุรกรรมทางการเงินได้สะดวกปลอดภัยขึ้นแล้ว ยังมีโอกาสได้รับรางวัลอีกด้วย

 สิ่งที่ภาครัฐพยายามผลักดันให้ประชาชน หันมาใช้เทคโนโลยีให้เป็นประโยชน์มากขึ้น ถือเป็นการเตรียมพร้อม สร้างความคุ้นเคยต่อการปรับตัวตามกระแสโลก รองรับการพัฒนาที่รัฐจะผลักดันประเทศสู่ไทยแลนด์ 4.0 แต่การจะร่วมมือกันพัฒนาประเทศให้ไปสู่จุดนั้นถือว่าไม่ใช่เรื่องง่าย ทุกฝ่ายจะต้องร่วมมือกันเป็นประชารัฐ ในการที่รัฐส่งเสริม และประชาชนให้ความร่วมมือร่วมใจ จึงทำให้ประเทศก้าวไปสู่การพัฒนาด้วยความยั่งยืนอย่างแท้จริง